Vimpande Via Ku Vuezako
Mu Hasa ku Vula Mututa
Mututa ue ku pihisa vusamba vua muntu na Njambi, ue ku lingisa muntu a tuameke lika ndzolela yeni ivene na ku yengula ndzolela ya vakuavo, kaha ue ku tengula visinganieka. * Mukua ku linga mututa ue ku mona vakuavo ngue va va tangela lika ku limona ku mivila. Kuli ikeye, ku limona ku mivila ka ca puile cifua ca ku limueselamo cilemo, vunoni ca ku livuisa lika senga na ku litundisa masungu. Kaha senga yaco ya kantsimbu lika. Mua vusunga, mututa ka ue ku tsiha vilio via muvila ku “vupangala, mazilo, lisungu, [na] cizango ca cipi,” vunoni ue ku a katula.—Kolose 3:5.
Kapostolo Paulu ua sonekele ngueni: ‘Vakua cilemo cetu, omo tu li na matavasiano ano, tu lilelesienu ku mazilo ose a ku muvila na a ku cimbembesi, mu ku tantuluisa ku-lela na vuoma kuli Njambi.’ (2 Kolintu 7:1) Nga ku niunga aa mezi ci li na ku mi kaluuila kati mu hilukile mu nima. Yehova ‘ua kala na vuasi mu ku ecela milonga’ na mu ku kuasa. (Visamo 86:5; Luka 11:9-13) Tantekeyenu ngecize ku payesa ca mutima uenu na kapandi ka mue ku lihakela mu ku likela mututa vutuhu mue ku uilamo naua vintsimbu vimo, vie ku muesa ngecize mua tonda mpundu ku likela. Vulukenu nguenu, “Njambi ua hiana mitima yetu, ikeye ua tantekeya viuma viose.” (1 Yoano 3:20) Njambi ke ku tala lika vupi vuetu, vunoni ue ku tala vuntu vuetu vuose. Ku tantekeya vuntu vuetu vuose ce ku lingisa Yehova a tu halakane na ngozi mu tue ku mu lambelela mu vivundilo. Ngeci mukemuo tualelenuho ku tinina kuli Njambi mu civundilo, ngue muana mue ku tinina kuli Ise nga ali mu visoti, kati mu hone. Yehova a mi hana mutima ua ku lela. (Visamo 51:1-12, 17; Isaya 1:18) Vunoni mua pande ku linga vize via litombola na vivundilo vienu. Ngeci mua: ku lihakela kapandi ka ku viana ku tanda, ku halakana ni ku tala nkala viuma via vuntselentsele na ku viana vavusamba va vapi. *
Nga cisoti cenu ca mututa ci tualelelaho, sukulukambu handekenu na cisemi Mukua Kilistu cipue Mukua Kilistu ueka ua ku hia ni kavusamba ua mi haka seho. *— Visimo 1:8, 9; 1 Tesalonika 5:14; Tito 2:3-5.
^ cin. 1 Mututa ua pua ku liehesa ni ku likuata-kuata ku vilio via lusemo, mu ku hindula masungu noho muntu a lepuka ni a heta ha zete.
^ cin. 2 Vamo, linga va pangese vuino komputador ya ku ndzivo, ve ku i haka haze hali vantu. Cikuavo naua, vamo ve ku landa viprograma vie ku vindika viuma via vipi ku soloka mu komputador. Vunoni citava ku kovela mu internete ku hitila mu vitelefone na vikuavo via ku liseza-seza, kaha ka kua kele programa ye ku vindika viuma via vipi i tua pande ku tsiliela mu vutuntu.
^ cin. 1 Mu hasa ku vula mututa nga mu kava evi vimamuna: Kakateyenu vuongo vuenu ku singanieka viuma vieka. (Filipu 4:8) Kati mu pue na ku tala vize vie ku katula masungu. (Visamo 119:37) Vundilenu “ngolo ya ku hiana cikumakuma” kuli Njambi. (2 Kolintu 4:7) Fuitanganenu ntsimbu yose mu Vipanga via Vakua Kilistu.— 1 Kolintu 15:58.
umb_Latn cjk_Latn umb_Latn umb_Latn kmb_Latn kmb_Latn umb_Latn umb_Latn